Nuwe dokkie wil wys wie Reeva Steenkamp werklik was‘My Name is Reeva’ sal einde Augustus, tydens Vrouemaand én Steenkamp se geboortemaand, op M-Net te sien wees. (Foto: Verskaf) ŉ Nuwe dokumentêre reeks wat beloof om ŉ intieme blik op die lewe van Reeva Steenkamp te gee, gesien deur die lens van die mense wat haar die liefste gehad het, word nou nege jaar ná die voormalige model en televisiepersoonlikheid se dood bekendgestel. My Name is Reeva sal einde Augustus, tydens Vrouemaand én Steenkamp se geboortemaand, op M-Net te sien wees en poog om talle onbeantwoorde vrae oor haar dood te takel. Steenkamp is op Valentynsdag 2013 deur haar kêrel, die voormalige Paralimpiese atleet Oscar Pistorius, in Pretoria doodgeskiet. Pistorius dien tans 13 jaar tronkstraf vir haar moord uit. Luidens ŉ verklaring van M-Net sal dié nuwe dokumentêre reeks in drie episodes ŉ diepgaande ontleding van daardie noodlottige aand bied en ook meer vertel oor die effek wat haar dood op die mense naaste aan haar gehad het. Dit sluit onder meer ​​intieme en openhartige onderhoude met haar ouers, sowel as goeie vriende en familie in. Oscar Pistorius. (Argieffoto: Siphiwe Sibeko/Reuters/Pool) Warren Batchelor, tweemalige Safta- benoemde regisseur, vervaardiger en skrywer van WB Productions, het die regie behartig terwyl Justin Strydom, Safta-wenner, die draaiboek geskryf het. David Taylor is die vervaardiger. “Terwyl miljoene die moordverhoor en die nasleep daarvan gevolg het, is die vrou in die middel daarvan amper vergete. My Name is Reeva poog om die vrae oor haar sinnelose moord te beantwoord, maar nog belangriker, om die ware verhaal van Reeva Steenkamp en haar oorwinnings, volheid, skoonheid én menswees te vertel,” lui die verklaring. “Ons ondersteun Warren en sy span ten volle om die waarheid in hierdie dokumentêr na vore te bring en die wêreld te wys wie Reeva werklik was,” het Steenkamp se ouers, June en Barry, oor die dokumentêr gesê. Dié dokumentêr word ook kort op die hakke van Barry Steenkamp se eerste ontmoeting met Pistorius sedert hy sewe jaar gelede skuldig bevind aan die moord, bekendgestel. Barry en June Steenkamp, Reeva se ouers, tydens Pistorius se moordverhoor. (Foto: Antoine de Ras/Independent Newspapers/ Pool) Pistorius is aanvanklik tot ses jaar tronkstraf gevonnis, maar dié vonnis is deur die Appèlhof in Bloemfontein verleng nadat die staat teen Pistorius se vonnis geappelleer het. Maroela Media het onlangs berig dat die Steenkamps in November 2021 ingelig is dat daar begin is met die proses om die 35-jarige voormalige Paralimpiese atleet op parool vry te laat. Tania Koen, die Steenkamps se regsverteenwoordiger, het ook bevestig dat Pistorius en Barry op 22 Junie vanjaar as deel van die slagoffer-oortreder-dialoog ontmoet het. Só ŉ ontmoeting vind plaas voordat ŉ oortreder vir parool oorweeg word, maar geen besonderhede oor Steenkamp en Pretorius se interaksie is egter bekend gemaak nie. Die eerste episode van My Name is Reeva word op Donderdag 25 Augustus om 20:30 op M-net (kanaal 101 op DStv) uitgesaai, met deel twee en drie wat onderskeidelik op Donderdag 1 September en Donderdag 8 September te sien sal wees.